Rapport annwali 2006 tal-Bank Ċentrali Ewropew Riżoluzzjoni tal-Parlament Ewropew tat-12 ta' Lulju 2007 dwar ir-rapport annwali 2006 tal-Bank Ċentrali Ewropew ( 2007/2142(INI) ) Il-Parlament Ewropew wara li kkunsidra r-Rapport Annwali 2006 tal-Bank Ċentrali Ewropew (ECB), wara li kkunsidra l-Artikolu 113 tat-Trattat tal-KE, wara li kkunsidra l-Artikolu 15 tal-Protokoll dwar l-Istatut tas-Sistema Ewropea tal-Banek Ċentrali u tal-Bank Ċentrali Ewropew mehmuż mat-Trattat, wara li kkunsidra r-riżoluzzjoni tiegħu tat-2 ta' April 1998 dwar ir-responsabilità demokratika tat-tielet fażi ta' l-EMU ĠU C 138, 4.5.1998, p. wara li kkunsidra r-riżoluzzjoni tiegħu ta' l-14 ta' Marzu 2006 dwar ir-reviżjoni strateġika tal-Fond Monetarju Internazzjonali ĠU C 291 E, 30.11.2006, p. wara li kkunsidra r-riżoluzzjonijiet tiegħu tas-6 ta' Lulju 2006 dwar l-interċettazzjoni ta' data ta" trasferimenti bankarju bis-sistema SWIFT mis-servizzi sigrieti ta' l-Istati Uniti u ta' l-14 ta' Frar 2007 dwar is-SWIFT, il-ftehim dwar il-PNR u d-djalogu transatlantiku dwar dawn il-kwistjonijiet wara li kkunsidra r-riżoluzzjoni tiegħu tal-15 ta" Frar 2007 dwar is-sitwazzjoni ekonomika Ewropea: rapport preparatorju dwar il-linji gwida wiesgħa għall-politika ekonomika għall-2007 wara li kkunsidra r-riżoluzzjoni tiegħu tas-26 ta' April 2007 dwar il-finanzi fl-EMU 2006 wara li kkunsidra l-Komunikazzjoni mill-Kummissjoni dwar Ħames snin ta" karti tal-flus u muniti ta" l-euro ( COM(2006)0862 ), wara li kkunsidra l-Komunikazzjoni mill-Kummissjoni dwar id-Dikjarazzjoni Annwali dwar iz-Zona ta" l-euro 2007 ( COM(2007)0231 ), wara li kkunsidra r-Reviżjoni ta' l-ECB dwar l-Istabilità Finanzjarja ta' Diċembru 2006 u r-rapport tiegħu dwar l-Integrazzjoni Finanzjarja fl-Ewropa ta' Marzu 2007, wara li kkunsidra l-previżjonijiet ekonomiċi tar-rebbiegħa tal-Kummissjoni tas-7 ta' Mejju 2007, wara li kkunsidra l-Artikolu 45 tar-Regoli ta' Proċedura tiegħu, wara li kkunsidra r-rapport tal-Kumitat għall-Affarijiet Ekonomiċi u Monetarji ( A6-0266/2007 ), billi l-PGD taz-zona ta' l-euro żdied bi 2.7% fl-2006, minn 1.4% fl-2005, ma tagħtix lok għal sodisfazzjon, għal kemm kienet l-aqwa prestazzjoni sa mill-2000, waqt li r-rata ta' l-inflazzjoni kienet ta' 2.2%, li baqgħet l-istess meta mqabbla ma' l-2005, billi d-domanda interna, l-aktar l-investiment, kienet il-mutur ewlieni taż-żieda fit-tkabbir fiz-zona ta' l-euro, billi ż-żieda fil-prezzijiet ta' l-enerġija, li bdiet fl-2005, ma wasslitx għal pressjoni ta" inflazzjoni interna, peress li ż-żidiet fil-pagi baqgħu moderati u ma kien osservat l-ebda effett sekondarju, billi r-rakkomandazzjonijiet mressqa fir-riżoluzzjonijiet preċedenti tal-Parlament dwar ir-rapport annwali ta" l-ECB dwar it-trasparenza tal-votazzjoni u l-pubblikazzjoni tal-minuti fil-qosor għadhom ma ġewx ikkunsidrati, billi l-Parlament jixtieq jgħin sabiex jissaħħaħ l-irwol u l-awtorità internazzjonali ta" l-ECB u taz-zona ta" l-euro fix-xena internazzjonali, billi kien hemm ħafna li applikaw għall-ħatriet għall-ogħla pożizzjonijiet fil-Fond Monetarju Internazzjonali (IMF), fl-Organiżżazzjoni Dinjija tal- Kummerċ jew fl-Organiżżazzjoni għall-Koperazzjoni u Zvilupp Ekonomiku, minbarra dawk fil-Bank Dinji, billi l-ECB kompla jaġġusta r-rati ta' interessi fl-2006, li għolew tmien darbiet minn Diċembru 2005, b'200 punt bażi sa l-4% attwali, billi r-rata tat-tkabbir mistennija li tonqos xi ftit għal 2.6% fl-2007 minħabba l-irtirar ta' l-akkomodazzjoni monetarja, bi tnaqqis fl-inflazzjoni għal 1.9%, billi d-defiċit fil-kont kurrenti ta" l-Istati Uniti baqa' jikber għal 6.5% tal-PGD fl-2006 u l-Eurosistema kompliet tenfasizza r-riskji u l-inċertezzi relatati mat-tkomplija ta' żbilanċi kbar fil-kontijiet kurrenti globali, billi żbilanċi globali kbar ikomplu jkunu ta" riskju għall-iżviluppi fir-rata tal-kambju u fit-tkabbir ekonomiku dinji u billi huwa essenzjali li dawn ir-riskji jiġu indirizzati, billi fl-2006 ir-rata tal-kambju ta' l-euro żdiedet fil-valur bi 11.4% kontra d-dollaru Amerikan, bi 12.4% kontra l-"yen" Ġappuniż u bi 8% mar-"renminbi" Ċiniż, Żviluppi monetarji u ekonomiċi Jinnota li l-irkupru ekonomiku fiz-zona ta' l-euro sar proċess li jsostni lilu nnifsu bid-domanda domestika bħala l-mutur ewlieni; josserva li nħolqu 2 miljun impjieg fl-2006 u li l-qgħad naqas minn 8.4% għal 7.6%; iżda jinnota li impedimenti strutturali, b'mod partikulari l-insuffiċjenza ta" l-investiment pubbliku u privat f'ċerti setturi ewlenin bħar-riċerka, l-edukazzjoni u t-taħriġ, qegħdin ikomplu jikkontribwixxu għal dan il-livell għoli ta" qgħad inaċċettabbli u li l-parteċipazzjoni fis-suq tax-xogħol għadha baxxa meta mqabbla ma' l-istandards internazzjonali; Jenfasizza li, fl-isfond ta" l-irkupru ta" dan l-aħħar, kwalunkwe żieda ulterjuri fir-rati ta' interessi għandha tittieħed b'kawtela sabiex ma jkunx ipperikolat it-tkabbir ekonomiku; jinnota li sabiex jappoġġjaw l-irkupru ekonomiku, l-Istati Membri jridu jimplimentaw kemm ir-riformi strutturali meħtieġa kif ukoll l-attivitajiet ta' investiment; Jikkunsidra li għadu kmieni wisq biex wieħed jagħżel bejn id-dimensjoni ċiklika u dik strutturali f'dan l-irkupru; jikkunsidra, madankollu, li xi riformi strutturali, aktar minn dawk ikkalkulati normalment, setgħu diġà taw sehemhom fit-tkabbir; jikkunsidra li rkupru bħal dan għandu jittieħed bħala inċentiv biex isiru riformi nazzjonali adattati għal kull pajjiż, l-aktar fl-oqsma tar-riċerka, l-innovazzjoni u l-edukazzjoni, sabiex jiżdied il-potenzjal għat-tkabbir fiz-zona ta' l-euro; Jinnota r-rata baxxa fit-tkabbir tal-produttività tax-xogħol u jikkunsidra li huwa kruċjali li l-pagi jiżdiedu skond l-iżviluppi fil-produttività sabiex tinżamm il-kompetittività fl-Istati Membri u biex ikun possibbli l-ħolqien ta' l-impjiegi f'ambjent mingħajr inflazzjoni; madankollu, jenfasizza l-ħtieġa għal distribuzzjoni aktar ġusta tal-frott tat-tkabbir; jinnota li fis-snin riċenti t-tkabbir fis-salarji baqa" aktar 'l isfel mil-livelli tat-tkabbir fil-produttività; jistieden lill-azzjonisti u l-uffiċjali eżekuttivi tal-korporazzjonijiet biex iżommu politika responsabbli tal-pakketti ta' rimunerazzjoni u tal-"bonuses" fl-ogħla livelli korporattivi, minħabba li dawn ta l-ewwel għandhom it-tendenza li jikbru bmod sproporzjonat meta mqabbla mal-livelli tas-salarji komuni, u għaldaqstant jagħtu messaġġ żbaljat u jiskoraġġixxu l-appoġġ għal politika tas-salarji responsabbli; Jinnota li l-ECB jevalwa l-iżvilupp tal-pagi bħala riskju pożittiv għall-istabilità tal-prezzijiet; ifakkar f'dan il-kuntest li r-Rapport Annwali tal-Kummissjoni dwar iz-Zona ta' l-Euro 2007 ( SEC(2007)0550 ) jagħmilha ċara li l-pagi fiz-zona ta" l-euro komplew jogħlew b'ritmu moderat minkejja żieda qawwija fil-prezzijiet taż-żejt; Jenfasizza li t-Trattat jiddistingwi b'mod espliċitu bejn l-għanijiet ta' stabilità tal-prezzijiet u appoġġ għal politiki ekonomiċi ġenerali u li, għalhekk, iż-żewġ għanijiet ma jistgħux sempliċiment jitqiesu bħala sostitwibbli; Jikkunsidra li t-tisħiħ fiskali huwa importanti u iktar u iktar meħtieġ fi żminijiet tajba sabiex jinkiseb tkabbir fuq perjodu ta" żmien fit-tul u jrid jitfassal b'attenzjoni sabiex titjieb il-kwalità ta' l-ispiża pubblika; jikkunsidra li r-regola tad-deheb li biha wieħed jista' jagħmel tajjeb għal defiċit fiskali b'investimenti biss hija pass sinifikanti f'din id-direzzjoni; Josserva li xi ekonomiji fiz-zona ta" l-euro marru ħafna aħjar minn oħrajn f'dak li hu tkabbir, b'mod partikulari, l-Irlanda, il-Lussemburgu, il-Greċja, il-Finlandja u Spanja jilħqu rata medja tat-tkabbir ogħla mill-medja taz-zona ta' l-euro; jinnota li medja tat-tkabbir ogħla kienet tapplika wkoll għal bosta pajjiżi Ewropej barra z-zona ta' l-euro; jikkunsidra li hemm ħafna x'wieħed jitgħallem minn żviluppi bħal dawn u li jkun utli li jsir studju speċifiku mill-ECB dwar ir-raġunijiet għal dawn it-tendenzi; Jinnota li ċ-ċikli ekonomiċi segwiti mill-ekonomiji ta" l-Istati Membri fiz-zona ta" l-euro huma fi stadji differenti ħafna; jistieden lill-ECB sabiex jeżamina jekk din l-imġieba li tvarja ferm f'zona monetarja unika tistax tkun problema fil-futur f'dak li għandu x'jaqsam ma" l-istabilità u mat-tkabbir ekonomiku; Jesprimi tħassib dwar l-apprezzament kontinwu ta" l-euro meta mqabbel mal-biċċa l-kbira tal-muniti ewlenin barranin; jirrimarka f'dan ir-rigward li l-Artikolu 111 tat-Trattat ipoġġi r-responsabilità tal-politika tar-rata tal-kambju f'idejn il-Kunsill, iżda mingħajr ma jispeċifika kif din ir-responsabilità għandha tiġi eżerċitata; jistieden lill-Eurogroup, lill-Kunsill u lill-ECB sabiex jeżerċitaw il-kompetenzi rispettivi tagħhom b'mod sħiħ; josserva li apprezzament bħal dan s'issa m'għamilx ħsara lill-esportazzjonijiet fil-livell taz-zona ta' l-euro, iżda li l-effetti jvarjaw bejn l-Istati Membri; jenfasizza r-riskji li għandhom x'jaqsmu ma' żbilanċi globali kbar tal-kontijiet kurrenti li jistgħu jirriżultaw f'żidiet addizzjonali fir-rata tal-kambju ta' l-euro; jinnota li issa hemm kunsens wiesa' fost dawk li jfasslu l-politika dwar kif għandha tkun ittrattata l-problema ta' l-iżbilanċi globali; jinnota li l-isforzi li saru mill-komunità internazzjonali u mill-istituzzjonijiet finanzjarji internazzjonali ma kienu xejn adegwati; jittama li l-implimentazzjoni ta" dawn il-miżuri (l-adozzjoni ta" miżuri biex jitnaqqas l-iżbilanċ tal-baġit u jkun promoss it-tfaddil privat fl-Istati Uniti u sabiex tintlaħaq aktar flessibilità fir-rati tal-kambju f'numru ta' pajjiżi b'bilanċ tajjeb tal-finanzi pubbliċi ('surplus countries") fl-Ażja li qed tiżviluppa, b'mod partikulari ċ-Ċina), li għandha tkun sorveljata mill-IMF, se tagħti kontribut sinifikanti biex tinstab soluzzjoni b'mod gradwali għall-iżbilanċi globali; Josserva li fiz-zona kollha ta' l-euro, il-prezzijiet tal-proprjetà ogħlew b'mod qawwi matul perjodu ta" xi 10 snin bi ftit eċċezzjonijiet, l-aktar fil-Ġermanja; jinnota li, minkejja li hemm xi sinjali li dan l-iżvilupp qiegħed inaqqas, is-self mogħti lill-familji għax-xiri ta" proprjetà għadu qiegħed jiżdied b'madwar 10% fis-sena; josserva li kien hemm tnaqqis fil-prezzijiet tad-djar fl-Istati Uniti u tnaqqis reċenti fis-suq tas-self b'ipoteka li jista' jkollu impatt fuq l-ekonomija reali; jikkunsidra li żvilupp bħal dan għandu jittieħed bħala twissija għal dak li jista' jiġri fiz-zona ta' l-euro; jistieden lill-ECB biex jissorvelja mill-qrib dawn l-iżviluppi li għandhom il-potenzjal li jkollhom konsegwenzi għall-ekonomija reali; jistieden lill-ECB biex jipproponi toroq ġodda, kull waħda bil-vantaġġi tagħha, bħal li l-proprjetà tkun inkluża fl-indiċi armonizzat tal-prezzijiet tal-konsumatur, jew li joħloq xi tip speċifiku ta' indikatur, jew li jissuġġerixxi miżuri speċifiċi li għandhom jittieħdu fil-livell nazzjonali minħabba eteroġeneitajiet fost swieq nazzjonali; Hu mħasseb li r-rati ta' interessi fuq is-self lill-familji għal skopijiet ta' konsum kellhom l-ogħla livell ta' varjazzjoni; jinnota b'mod partikulari li r-rati ta' interessi fuq is-self kurrenti jvarjaw b'mod konsiderevoli fiz-zona ta' l-euro, minn inqas minn 7% sa 13.5% jew aktar, u jirrakkomanda li l-ECB jagħmel aktar riċerka dwar ir-raġunijiet għal din; Jinnota li l-ECB u l-Bord Eżekuttiv tiegħu huma indipendenti; jisħaq fuq in-neċessità li jiġi rrispettat il-prinċipju kostituzzjonali stipulat fl-Artikolu 112(2)(b) tat-Trattat; itenni l-appoġġ tiegħu għall-indipendenza ta" l-ECB u li jkun sostnut l-għan li tinżamm l-istabilità tal-prezzijiet u li jkunu protetti l-kredenzjali ta" kontra l-inflazzjoni; Huwa tal-fehma li l-livell ta" maturità li ntlaħaq mill-parteċipanti kollha fil-Mekkaniżmu tar-Rati tal-Kambju Ewropew għandu jiffaċilita l-ħolqien ta" taħlita politika li takkumpanja l-implimentazzjoni effettiva ta" l-aġġustamenti strutturali meħtieġa li fuqhom tiddependi kull żieda fil-potenzjal għal tkabbir fiz-zona ta' l-euro; jargumenta favur djalogu makroekonomiku aktar attiv bejn il-Kunsill, il-Kummissjoni, l-ECB, il-Parlament u l-imsieħba soċjali Ewropej u jappoġġja l-isforzi tal-Eurogroup biex iwasslu għal djalogu ta' dan it-tip; Stabilità u integrazzjoni finanzjarja Jilqa" b'sodisfazzjon il-pubblikazzjoni ta" rapport annwali ġdid ta" l-ECB dwar l-integrazzjoni finanzjarja fl-Ewropa bħala kontribut utli biex titmexxa "l quddiem l-integrazzjoni finanzjarja Ewropea; Jappoġġja bis-sħiħ l-isforzi ta' l-ECB biex jinkoraġġixxi l-integrazzjoni finanzjarja fiz-zona ta' l-euro, l-aktar billi jaġixxi ta' katalist għall-inizjattivi tas-settur privat bħaz-Zona Unika ta' Pagamenti bl-Euro (SEPA) u t-Titoli Ewropej għal Perjodu Qasir (STEP); jirrikonoxxi l-importanza ta" integrazzjoni finanzjarja ulterjuri biex tgħin tipproteġi lill-Unjoni Ewropea minn xokkijiet ekonomiċi esterni; Jikkunsidra li s-servizzi ta" l-ECB jistgħu jinkoraġġixxu l-integrazzjoni finanzjarja Ewropea u jinnota f'dan ir-rigward li t-Target kienet strumentali biex tintlaħaq integrazzjoni għolja tas-swieq monetarji u tas-suq tar-repo; jikkunsidra li l-proġett tas-Sigurtajiet Target 2 jista" jkollu l-potenzjal li jinkoraġġixxi l-integrazzjoni, l-effiċjenza u s-sikurezza ta' l-infrastruttura ta' l-approvazzjoni u l-ħlas li bħalissa toffri grad insuffiċjenti ta' integrazzjoni u interoperabilità; madankollu, jenfasizza li dan se jagħmel lill-ECB operatur attiv fis-suq, u għalhekk jirrikjedi skrutinju xieraq ta" l-ECB barra l-qasam ta" responsabilità tiegħu fil-politika monetarja; ifakkar li l-preżentazzjoni ta" qafas ta' governanza xierqa suppost ilha li saret; għalhekk jinnota b'interess il-proġett tas-Sigurtajiet Target 2 u se jkompli jwettaq monitoraġġ mill-qrib ta' l-iżviluppi f'dan il-proġett; jikkunsidra li hu essenzjali li tkun stabbilita governanza xierqa; Huwa konxju bis-sħiħ dwar iż-żieda mgħaġġla ta" strumenti ta" investiment alternattivi (fondi ta" lqugħ u ekwità privata), jirrikonoxxi li dawn jipprovdu likwidità u diversifikazzjoni fis-suq u joħolqu opportunità biex titjieb l-effiċjenza ta' l-immaniġġjar korporattiv, iżda għandu l-istess tħassib bħal ċerti banek ċentrali u kontrolluri li dawn jistgħu jagħtu lok għal riskju sistematiku, u għal livelli għolja ta' skopertura ta' istituzzjonijiet finanzjarji oħra; jilqa" b'sodisfazzjon l-istudji reċenti tal-Kummissjoni dwar il-fondi ta" lqugħ u l-ekwità privata, iżda juri dispjaċir li dawn l-istudji s'issa ffukaw biss fuq l-ostakli għat-tkabbir ta" fondi bħal dawn; jistieden lill-Kummissjoni biex twettaq monitoraġġ ta" kwalunkwe nuqqas potenzjali ta" politika, u jitlob li jkun hemm approċċ usa' u iktar kritiku fir-rigward tal-punt sa fejn il-fondi ta" lqugħ ipoġġu f'riskju l-istabilità finanzjarja u l-immaniġġjar tar-riskju tal-livell tad-dejn u d-diversifikazzjoni; iħeġġeġ lill-Kummissjoni biex tevalwa l-kwalità ta' sorveljanza f'postijiet offshore u sabiex iżżid il-koperazzjoni mal-kontrolluri f'dawn il-ġurisdizzjonijiet; Josserva li dawk li jsellfu mhux mill-bank (ekwità privata) qed ikollhom irwol dejjem akbar fis-settur spekulattiv ta' l-Unjoni Ewropea u f'ħafna każijiet huma lesti li jieħdu riskju akbar mill-istituzzjonijiet bankarji tradizzjonali; barra minn hekk, jinnota li dawk li jsellfu mhux mill-bank għamlu kontribut sinifikanti għal aktar impjiegi u tkabbir fil-kumpaniji fis-settur tagħhom; jikkunsidra li dan jista' joħloq problemi meta ċ-ċiklu tal-kreditu jkun imissu jdur u jista' jwassal għal ċiklu aktar ikkomplikat ta' ristrutturazzjoni tad-djun kbar tal-kumpaniji; jistieden lill-ECB u lil entitajiet oħra involuti biex jevalwaw is-suffiċjenza tal-proċessi attwali tar-ristrutturazzjoni tad-dejn f'dan il-kuntest il-ġdid; Jinnota l-qagħda b'saħħitha li ħa l-ECB kontra pjani dettaljati għax-xiri pubbliku ta' bank fi ħdan l-Unjoni Ewropea li qed ifalli; jikkunsidra li hemm bżonn ta" aktar ħidma biex jitjiebu l-koperazzjoni u l-ippjanar ta' "stress tests", iżda li hu sewwa li l-periklu morali għandu jitnaqqas b'impenn qawwi għall-pożizzjoni ewlenija tas-soluzzjonijiet tas-settur privat fl-immaniġġjar tal-kriżijiet sabiex il-banek ma jitħajrux jieħdu riskji bla qies; Itenni l-istedina tiegħu lill-Kunsill u lill-ECB fil-kuntest tat-trasferimenti tad-data bis-SWIFT lill-awtoritajiet ta" l-Istati Uniti biex jirriflettu flimkien fuq kif tista' titjieb is-sistema ta' sorveljanza fuq is-SWIFT, kif ukoll l-istedina lill-ECB għal azzjoni fl-irwol tiegħu rigward is-SWIFT bħala sorveljant, utent u li jfassal il-politika; Jinnota li l-euro għadda minn fażi ta" żvilupp ta" suċċess lejn munita ta" riżerva u ta" referenza f'użu madwar id-dinja; jirrimarka li huma meħtieġa passi ulterjuri sabiex jitkompla l-żvilupp pożittiv ta" l-użu ta" l-euro f'kontanti (e.g. fil-ħruġ ta" kontijiet f'euro għal prodotti aerospazjali u materja prima); Jirrepeti t-talba tiegħu sabiex jgħaqqad ir-rappreżentazzjoni taz-zona ta" l-euro fl-istituzzjonijiet finanzjarji internazzjonali sabiex jiddefendi l-interessi tiegħu b'forza konsistenti mal-piż ekonomiku tiegħu; Jistieden lill-ECB sabiex iwettaq monitoraġġ mill-qrib ta" l-iżviluppi fl-użu ta" l-euro bħala munita ta" riżerva għall-banek ċentrali u, fil-kuntest tar-rapport annwali tiegħu dwar l-irwol internazzjonali ta" l-euro, biex jikkwantifika u janalizza l-effetti ta" dan, b'mod partikulari fir-rigward tar-rati tal-kambju; Jikkunsidra li, rigward il-proċedura għall-ħatra tal-membri tal-Bord Eżekuttiv ta" l-ECB, ir-responsabilità demokratika u t-trasparenza ex-ante jitjiebu jekk il-Kunsill jevalwa diversi kandidati potenzjali u jekk il-kandidat propost mill-Kunsill ikun imbagħad suġġett għal votazzjoni ta' approvazzjoni mill-Parlament; jenfasizza r-rieda tiegħu li jingħaqad ma" l-istituzzjonijiet l-oħra fit-tiftix għal titjib possibbli fil-proċedura tal-ħatra qabel ma l-Bord Eżekuttiv ikun imissu jiġi stabbilit mill-ġdid fl-2010; Jenfasizza li l-kredibilità ta" l-ECB hija wkoll dipendenti fuq grad għoli ta" trasparenza fil-proċess tat-teħid ta" deċiżjonijiet tiegħu; għalhekk itenni t-talba tiegħu li, ftit wara l-laqgħat tal-Kunsill tal-Gvernaturi ta" l-ECB, il-minuti fil-qosor ta' dawn il-laqgħat ikunu ppubblikati u jkollhom fihom dikjarazzjoni ċara ta' l-argumenti favur u kontra d-deċiżjonijiet meħuda u jekk dawn id-deċiżjonijiet ittiħdux unanimament jew le; Jirrimarka li hu rrifjuta s-sistema tad-drittijiet tal-votazzjoni permezz ta' rotazzjoni applikabbli għad-deċiżjonijiet tal-Kunsill tal-Gvernaturi kif adottata fl-2003 minħabba li hi kumplessa wisq; jikkunsidra li, bil-ħsieb ta" tkabbir taz-zona ta' l-euro fil-futur, għandha tiġi introdotta sistema li tkun ġusta u fl-istess ħin effikaċi; Jistieden lill-ECB biex jagħti aktar importanza fl-istrateġija ta" komunikazzjoni tiegħu lis-seduti ta" smigħ tal-President tiegħu mal-kumitat tal-Parlament responsabbli għall-affarijiet ekonomiċi u monetarji; Jistieden lill-ECB biex jipprovdi lill-Parlament Ewropew u lill-pubbliku b'sintesi annwali ta" miżuri meħuda sabiex jitjieb ir-rendiment ta' l-istess ECB, b'konformità mar-riżoluzzjoni preżenti; Ħames snin ta' karti tal-flus u muniti ta' l-euro Jinnota li l-valur tal-karti ta' l-euro fiċ-ċirkolazzjoni kompla jiżdied b" ritmu mgħaġġel, b'żieda ta" 11.2% fl-2006; jinnota li din iż-żieda kontinwa kompliet tkun prinċipalment spjegata minn karti tal-flus ta" denominazzjoni kbira, speċjalment tal-karti tal-EUR 500, li n-numru ta" dawn fiċ-ċirkolazzjoni żdied bi 13.2%; itenni t-talba tiegħu lill-ECB biex jeżamina r-raġunijiet għal din iż-żieda sostanzjali u sabiex janalizza t-tipi ta' tranżazzjonijiet li saru b'dawn il-karti tal-flus u l-analiżi statistika tad-domanda skond il-pajjiż, bil-ħsieb li jiġi identifikat kwalunkwe riskjumarbut magħhom; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-President ta' l-Eurogroup u lill-Bank Ċentrali Ewropew.
Extracted from 14853440__TA__P6-TA-2007-0349__MT.txt